Razpis nekaterih problemov v atomski fiziki in sicer za reševanje v
diplomskih delih fizikov

Absorbcija svetlobe
v bližini robu K za serijo plinov Ar, HCl, H2S, PH3:
vpliv prisotnosti atomov vodika v molekuli na obliko spektra. Izračun
modelskih absorbcijskih spektrov za atom Ar, Cl, S, P ter primerjava z
meritvijo molekularnih spektrov izmerjenih na žarkovni liniji XAFS -
Elettra.

Vpliv jakosti
zunanjega homogenega električnega polja na razmerje med verjetnostjo
za sevalni in nesevalni razpad helijevih dvojno vzbujenih stanj. Analiza časovno
odvisnega pridelka svetlobe iz helijevih dvojno vzbujenih stanj na
sinhrotronu Bessy 2 v Berlinu ter primerjava z obstoječimi modelskimi
napovedmi.

Določitev
verjetnosti za hitre Coster-Kronigove preureditve pri vzbuditvi podlupin L2
in L1 v ksenonu. Obdelava La spektrov rentgenske svetlobe, ki smo
jih z visoko ločljivostjo izmerili z lastnim spektrometrom na
sinhrotronu Elettra pri različnih energijah vzbujanja s fotoni.

Starkov efekt na
enojno vzbujenih stanjih helija. Modeliranje in izračun emisijskih
spektrov pri vzbujanju s fotoni.

Verjetnost za
fluorescenčni razpad iz vodiku podobnega iona He+ (2s, p)
v osnovno stanje iona He+ v vrtečem se električnem
polju. Modeliranje in primerjava z verjetnostjo za fluorescenčni razpad
dvojno vzbujenih stanj 2(s,p)nl v enojno vzbujena stanja 1snl helijevega
atoma.

Interferenca pri
neelastičnem sipanju elektronov na dveh enojno vzbujenih stanjih
argona pod robom L3. Interpretacija (e,2e) koincidenčnih
meritev sipanega in izbitega elektrona, ki smo jih izvedli na Oddelku za
fiziko Univerze v Miškolcu.

Sevalni Augerjev
razpad vrzeli K v argonu. Osnovne značilnosti, modelski pristopi, opis
izmerjenih spektrov na sinhrotronu ESRF v Grenoblu,  resonančna različica
razpada.

Karakterizacija hemisferičnega
analizatorja z večelementno elektrostatsko lečo. Meritve spektrov
Augerjevih elektronov pri različnih pogojih delovanja, simulacija
trajektorij v spektrometru ter zasnova senzorja za vzporedno energijsko
detekcijo.

Izdelava in
karakterizacija prenosnega transmisijskega merilca totalne mase
inhalabilnega prahu v zraku. Izdelava prototipa za merjenje masne
koncentracije delcev, manjših od 10 μm z minutno časovno
ločljivostjo ter primerjalne meritve s TEOM-om.

Karakterizacija (in
izdelava) prenosnega XRF analizatorja za merjenje elementnih koncetracij v
aerosolnih delcih. Zasnova instrumenta (izbira in postavitev
rentgenske cevi, detektorja za rentgenske žarke, črpalke,
merilca pretoka ter mehanizmov za premike detektorja) in po možnosti izdelava
prototipa.

Dvobarvni poskus:
stimulirani fluorescenčni prehod med dvojno vzbujenimi stanji helija. Povečanje
verjetnosti za fluorescenčni prehod med dvojno vzbujenimi stanji
helija ( 60 eV) z laserskim stimuliranjem emisije. Simulacija dvobarvnega
poskusa laser + sinhrotronska svetloba + helij, ocena potrebnih
eksperimentalnih pogojev, pričakovani pridelki ter predlog
eksperimenta.

Ljubljana,
16.4.2009                                                                            Doc.dr.
Matjaž Žitnik